Susanne Clemensen (CD), 1998-04-22:
CD vil gerne slå fast, at spørgsmålet om euroen ikke vedrører Amsterdamtraktaten.
Danmark står uden for ØMU'ens tredje fase uanset resultatet af folkeafstemningen om Amsterdamtraktaten den 28. maj, idet Amsterdamtraktaten ikke på dette punkt indebærer nogen ændring af Maastrichttraktaten.
Spørgsmålet om, hvorvidt Danmark skal deltage i ØMU'ens tredje fase og dermed indføre euroen som betalingsmiddel, skal naturligvis ske ved en folkeafstemning.
CD er af den overbevisning, at Danmark får mest ud af at deltage i ØMU'ens tredje fase sammen med de øvrige elleve lande, der er klar til det, og vi tror på, at Danmarks forbehold på et tidspunkt vil blive ophævet ved en folkeafstemning, når man ser, at ordningen med en fælles valuta fungerer i de andre EU-lande.
Man kan betragte euroen som et stort fælleseuropæisk forsikringsselskab.
Når landene i EU er villige til at hjælpes ad, vil det være en dårlig forretning at spekulere mod den europæiske valuta.
Samtidig lettes samhandelen for virksomhederne, når der ikke er svingende valutakurser.
Det er afgørende at vide, at pengene er det samme værd, som da handelen blev indgået, når pengene for varerne senere skal betales.
Det er ikke mindst en fordel for et lille land som Danmark, der har et lille hjemmemarked, og hvor eksporten spiller en stor rolle.
Desuden er eurosamarbejdet en garanti for, at et land ikke devaluerer på bekostning af de andre lande, hvilket jo i bund og grund er en usolidarisk ting at foretage sig i forhold til de øvrige lande, fordi den lavere valutakursværdi jo netop har til hensigt at gøre det dyrere at importere fra andre lande og billigere at eksportere.
Danmark vil naturligvis knytte sin økonomiske politik tæt til den nye fælles valuta, euroen, ligesom vi nu er tæt knyttet til den tyske D-mark, men den merrente, som vi i øjeblikket har i forhold til den tyske rente, vil vi fortsat have over for euroen, fordi vi ikke er med i ØMU'ens tredje fase.
Den højere rente er jo en risikopræmie, fordi de øvrige lande ikke kan vide sig hundrede procent sikre på, at Danmark ikke pludselig devaluerer den danske krone.
Lige meget
hvor god den danske økonomi er, vil der altså altid skulle betales en merrente, så længe vi ikke er med i euroen.
Det er en pris, som især virksomhederne må betale.
Selvfølgelig vil denne merrente være beskeden, når blot Danmark fortsat lever op til den planlagte økonomiske politik, der til fulde opfylder kravene til at deltage i euroen, og den fastkurspolitik, som Danmark har ført siden 1982, står CD naturligvis til fulde bag.
Hvis modstanderne af ØMU'ens tredje fase og indførelsen af euroen vil gøre det til et spørgsmål om national suverænitet/demokrati, vil CD blot gøre opmærksom på, at vi jo i øjeblikket ligger i skyggen af den tyske D-mark, og det er nødvendigt, hvis vi vil sikre økonomisk stabilitet og vækst.
I det såkaldte Euro-X-Råd, hvor Danmark altså ikke deltager, har hvert land én stemme.
Tyskland kan så have nogle politiske begrundelser for at binde sig til de øvrige europæiske lande, men hvis ikke Euro-X-Rådet dermed er mere demokratisk, så ved jeg ikke.
Derfor synes vi i CD, at det er brandærgerligt, at Danmark, som er et af de lande, der ville være bedst rustet til at deltage i ØMU'ens tredje fase, vælger at stå udenfor, og derfor kan CD naturligvis ikke støtte Enhedslistens forslag til vedtagelse.